**SARS** alebo **ťažký akútny respiračný syndróm** (z angl. *severe acute respiratory syndrome*) je vírusové respiračné ochorenie zoonotického pôvodu, ktoré spôsobuje vírus (zároveň kmeň vírusu) z čeľade koronavírusy, ktorý sa volá koronavírus 1 spôsobujúci ťažký akútny respiračný syndróm (skr. SARS-CoV-1 alebo SARS-CoV v užšom zmysle), a ktorý patrí (spolu napr. s kmeňom SARS-CoV-2) do druhu SARSr-CoV(=SARS-CoV v širšom zmysle). Syndróm spôsobil epidémiu SARS v rokoch 2002 až 2004. Bolo nakazených viac ako 8 000 ľudí z 29 rôznych krajín a území a najmenej 774 ľudí zomrelo na celom svete. Koncom roku 2017 čínski vedci vystopovali vírus na prenášačov cez ázijský cibetkovitý druh musang škvrnitý (*Paradoxurus hermaphroditus*) na jaskynné netopiere rodu podkovár (*Rhinolophus*) v čínskej provincii Jün-nan.

SARS bolo pomerne zriedkavé ochorenie; na konci epidémie v júni 2003 bol výskyt 8 422 prípadov s hrubou mierou úmrtnosti (CFR) 11%. Od roku 2004 neboli na celom svete hlásené žiadne prípady SARS-CoV-1. Od roku 2020 sa SARS-CoV-1 považuje za vyhubený u ľudí, ale keďže vírus infikuje aj zvieratá, je možné, že sa v budúcnosti znovu objaví.

Symptómy
--------

Medzi hlavné symptómy patrí horúčka nad 38 °C, bolesť hlavy a svalov, pneumónia. Vírus sa prenášal blízkym fyzickým kontaktom (dotyk) a vzduchom (kašeľ, kýchanie).

Priemerná inkubačná lehota pre SARS je 4 až 6 dní, aj keď zriedka to môže byť len 1 deň alebo až 14 dní. SARS-CoV je najinfekčnejší u ťažko chorých pacientov, k tomu zvyčajne dochádza počas druhého týždňa ochorenia. Toto oneskorené infekčné obdobie znamenalo, že karanténa bola vysoko efektívna; ľudia, ktorí boli izolovaní pred piatym dňom svojej choroby, zriedka prenášali túto chorobu na ostatných.

Liečba
------

Zatiaľ neexistuje žiadny liek alebo ochranná vakcína (2020) proti SARS, ktorá by sa preukázala ako bezpečná a účinná pre ľudí, aj keď vírus SARS-CoV-2 prinútil vedcov k ďalšiemu vývoju mRNA vakcín, ktoré boli vyvíjané už po roku 2003. Liečba SARS je hlavne podporná s antipyretikami, doplnkovým kyslíkom a podľa potreby mechanickou ventiláciou. Aj keď sa ribavirín bežne používa na liečbu SARS, zdá sa, že má malý alebo žiadny vplyv na SARS-CoV a nemá žiadny vplyv na pacientove výsledky. V súčasnosti neexistuje dokázaná antivírusová liečba. Medzi testované látky patrí ribavirín, lopinavir, ritonavir, interferón typu I, ktoré doteraz nepreukázali žiadny rozhodujúci príspevok k priebehu ochorenia. Podávanie kortikosteroidov odporúča British Thoracic Society/British Infection Society/Health Protection Agency u pacientov s ťažkým ochorením a saturáciou krvi kyslíkom < 90 %. Antibiotiká sa používajú na liečbu sekundárnej bakteriálnej infekcie.

Referencie
----------

*Tento článok je čiastočný alebo úplný preklad článku Severe acute respiratory syndrome na anglickej Wikipédii.*

1. ↑   *How SARS terrified the world in 2003, infecting more than 8,000 people and killing 774* [online]. businessinsider.com, [cit. 2021-04-07]. Dostupné online.
2. ↑  WANG, Ning. Serological Evidence of Bat SARS-Related Coronavirus Infection in Humans, China. *Virologica Sinica*, 2018, s. 104–107. Dostupné online. DOI: 10.1007/s12250-018-0012-7. PMID 29500691.
3. ↑   SARS: epidemiology. *Respirology*, November 2003, s. S9-14. DOI: 10.1046/j.1440-1843.2003.00518.x. PMID 15018127.
4. ↑   *SARS (severe acute respiratory syndrome)* [online]. UK National Health Service, 3 October 2014. Dostupné online. Archivované 2016-03-11 z originálu.
5. ↑   Emerging Pandemic Diseases: How We Got to COVID-19. *Cell*, September 2020, s. 1077–1092. DOI: 10.1016/j.cell.2020.08.021. PMID 32846157.
6. ↑  SERRADELL, Joaquima. *SARS*. [s.l.] : Chelsea House, 2010. 117 s. ISBN 978-1-60413-239-7.
7. ↑   *Consensus document on the epidemiology of severe acute respiratory syndrome (SARS)* [online]. WHO, 2003, [cit. 2021-04-08]. Dostupné online.
8. ↑   Development of SARS vaccines and therapeutics is still needed. *Future Virology*, January 2013, s. 1–2. DOI: 10.2217/fvl.12.126. PMID 32201503.
9. ↑   *SARS (severe acute respiratory syndrome)* [online]. 19 October 2017. Dostupné online. Archivované 2020-03-09 z originálu. (po anglicky)
10. ↑   *Harrison's Internal Medicine, 17th ed.*. [s.l.] : Parisianou Publications. S. 1129–1130.
11. ↑   SARS: systematic review of treatment effects. *PLOS Medicine*, September 2006, s. e343. DOI: 10.1371/journal.pmed.0030343. PMID 16968120.
12. ↑   Hospital management of adults with severe acute respiratory syndrome (SARS) if SARS re-emerges--updated 10 February 2004. *The Journal of Infection*, July 2004, s. 1–7. DOI: 10.1016/j.jinf.2004.04.001. PMID 15194240.